**08.12.2023.**

**E-pasta nosaukums**

Par autorizēšanos E-veselībā no 2024. gada 1. janvāra

**E-pasta teksts**

Nacionālais veselības dienests (turpmāk - Dienests) atgādina, ka no 2024. gada 1. janvāra veselības nozares profesionāļi E-veselības portālam [www.eveseliba.gov.lv](http://www.eveseliba.gov.lv) varēs pieslēgties tikai ar kvalificētiem paaugstinātas drošības elektroniskās identifikācijas līdzekļiem – mobilo lietotni e-Paraksts mobile vai personas apliecību (e-ID karti). Varēs izmantot arī savulaik saņemto juridisko personu e-Paraksta karti.

Aicinām ņemt vērā, ka, lai pieslēgtos E-veselībai kā profesionālis, ārstniecības personas, farmaceiti u.c. profesionāļi nevarēs izmantot Smart-ID. Tas skaidrojams ar to, ka Smart-ID ir kvalificēts elektroniskās identifikācijas līdzeklis, bet profesionāļu piekļuvei E-veselībai, tajā skaitā personu veselības datu apskatei, labošanai, ievadei u.tml., ir nepieciešams izmantot kādu no kvalificētiem paaugstinātas drošības elektroniskās identifikācijas līdzekļiem.

Dienests vērš uzmanību, ka visiem līgumpartneriem tiks nodrošināta pieslēgšanās pa tiešo E-veselībai caur [www.eveseliba.gov.lv](http://www.eveseliba.gov.lv). Arī tiem, kas līdz šim pa tiešo E-veselībā nestrādāja, bet piekļuva E-veselībai caur privāta uzņēmuma izstrādātu informācijas sistēmu.

**Dienests sadarbībā ar Latvijas Valsts radio un televīzijas centru 20. decembrī plkst. 15.00 - 17.00 organizēs attālinātu konsultāciju sniegšanas laiku.** Šai laikā ārstniecības personas varēs noskaidrot neskaidros jautājumus par kvalificētiem paaugstinātas drošības elektroniskās identifikācijas līdzekļiem – mobilo lietotni e-Paraksts mobile vai personas apliecību (e-ID karti) un to lietošanu, lai pieslēgtos E-veselībai. Konsultācijas sniegs Latvijas Valsts radio un televīzijas centra Korporatīvās komunikācijas vadītāja Vineta Sprugaine un Korporatīvās komunikācijas daļas reklāmas vadītāja Una Jirgensone, ka arī Dienesta Informācijas tehnoloģiju projektu attīstības nodaļas projektu vadītāja Aleksandra Kozlova. Pieslēgšanas saite tiks nosūtīta nedēļu pirms konsultāciju sniegšanas.

Lai apzinātu ārstniecības iestāžu gatavību autorizēties E-veselībā no 2024. gada 1. janvāra, **Dienests lūdz atbildēt uz dažiem aptaujas jautājumiem līdz 2023. gada 12. decembrim**.

Aptaujas saite:

<https://forms.office.com/e/V8aJixufKQ>